贈製筆生許文瑶
作者：劉辰翁
朝代：宋

paragraphs: 許生精藝誰可及，材用剛柔以製筆。
水盆洗出紫兔毫，便覺文章生羽翼。
蒙恬將軍爲動色，爲是秦王舊時物。
丞相斯曾從駕行，載此篆書封禪碣。
從秦至今幾千載，兔尚存皮竹可採。
利濟天下功不有，入手千人萬人愛。
我昔爲郎居粉署，用筆唯于許生取。
輕衫日對紫薇花，寫遍江淹夢中句。